
Αθήνα, 11 Οκτωβρίου 2024

Η Ομιλία του Υπουργού Περιβάλλοντος και Ενέργειας, κ. Θόδωρου Σκυλακάκη, 
κατά την παρουσίαση του νέου Εθνικού Σχεδίου για την Ενέργεια και το Κλίμα


Αγαπητέ Γιάννη,  ευχαριστούμε, πραγματικά, για τη φιλοξενία σε αυτήν την υπέροχη αίθουσα, στο κέντρο της Αθήνας. Πράγματι, παρακολουθούμε και εμείς όλη την προσπάθεια που κάνει η Τράπεζα της Ελλάδος να συνεισφέρει στο πλαίσιο του δικού της θεσμικού ρόλου -κυρίως με τον τρόπο που μελετά και παρεμβαίνει- στην εξοικείωση όλων μας με τις παραμέτρους αυτού που ονομάζουμε, ενεργειακή μετάβαση. 

Θα ήθελα να ευχαριστήσω, ταυτόχρονα, για την εξαιρετική προσπάθεια όλη την ομάδα, με επικεφαλής, την Υφυπουργό, Αλεξάνδρα Σδούκου και τον κύριο Καρδοματέα, που δούλεψε το καινούριο ΕΣΕΚ και προφανώς τον κύριο Κάπρο, που είχε δουλέψει και για όλη την προηγουμένη προσπάθεια. 
		
Το ΕΣΕΚ είναι το Εθνικό Σχέδιο για την Ενέργεια και το Κλίμα, αλλά στην πραγματικότητα ο σωστός τίτλος του είναι: Εθνικό Σχέδιο για την Ενέργεια και τη μείωση των Αερίων του Θερμοκηπίου. Δεν είναι το Εθνικό Σχέδιο για την προσαρμογή στο νέο κλίμα. Το λέω αυτό, διότι έχω την πολιτική ευθύνη και για τα θέματα των δασών, των νερών και της χωροταξίας, συνεπώς και φαινομένων, όπως είναι οι μεγάλες πυρκαγιές, η λειψυδρία, οι πλημμύρες, η θερμική νησίδα στις μεγαλουπόλεις, κ.ά. Για τα κομμάτια, δηλαδή, της προσαρμογής στην κλιματική κρίση που είναι, ήδη, εδώ, τα οποία δεν καλύπτονται από αυτό το ενεργειακό κείμενο. Και κάνω αυτήν την παρατήρηση, διότι αυτή είναι μια θεμελιώδης αδυναμία της Ευρωπαϊκής πολιτικής και συνολικά της πολιτικής σε ολόκληρο τον πλανήτη στα θέματα του κλίματος. 

Για λόγους, που δεν θα εξηγήσω τώρα -διότι θα έπρεπε να κάνουμε το ιστορικό της κλιματικής παγκόσμιας πολιτικής, κυριάρχησε η άποψη ότι θα προλάβουμε την κλιματική κρίση πριν αυτή εκδηλωθεί.  Συνεπώς, θα έπρεπε να ασχοληθούμε στο να την προλάβουμε -κατά κύριο λόγο- και όχι να τη διαχειριστούμε. Ωστόσο, δεν την προλάβαμε. 

Η κλιματική κρίση είναι, ήδη, εδώ, με τεράστιες οικονομικές και δημοσιονομικές επιπτώσεις. Έχουμε τα πιο ακραία φαινόμενα: φωτιές, πλημμύρες, τυφώνες, παρατεταμένα καλοκαίρια. Ουδέν κακόν, αμιγές καλού. Έχουμε Οκτώβριο μήνα και αυτό το Σαββατοκύριακο αναμένουμε 34 βαθμούς. Και θα είμαστε μέσα σε αυτήν την κλιματική κρίση οτιδήποτε και να κάνουμε για τα επόμενα 30 με 40 χρόνια. Το καινούριο κλίμα, δηλαδή, είναι εδώ.

Το παρόν Σχέδιο αφορά στην ενέργεια και στους ρύπους, όχι στην κλιματική κρίση. Πολλά άλλα πράγματα που κάνουμε αφορούν στην κλιματική κρίση, αλλά συνολικά -και εδώ θα το πω και προς τη διοίκηση της Τράπεζας της Ελλάδος, το λέω και προς τους υπεύθυνους της δημοσιονομικής μας πολιτικής και το λέω και στα Συμβούλια Υπουργών Περιβάλλοντος και Ενέργειας- δεν υπάρχει σοβαρό Σχέδιο στην Ευρώπη για τις δημοσιονομικές και άλλες επιπτώσεις της προσαρμογής στο καινούριο κλίμα. Υπάρχει, όμως, αυτή η προσπάθεια που κάνουμε για να αποτρέψουμε τα χειρότερα. Και να τα αποτρέψουμε, ώστε η ζημιά που θα υπάρξει, να είναι περιορισμένη. 

Το Σχέδιό μας έχει έναν χαρακτήρα ρεαλισμού, σε σχέση με τους στόχους και την πορεία που λαμβάνει υπόψη του τρία καινούρια γεγονότα που έχουμε από το 2019. 

Το πρώτο είναι ότι η χώρα έχει υπερκαλύψει τους στόχους τόσο για διείσδυση των Ανανεώσιμων Πηγών Ενέργειας όσο και για τη μείωση των Αερίων του Θερμοκηπίου, τούτη την ώρα που μιλάμε. Είμαστε πρωτοπόροι, μπορούμε ως Ελλάδα να πούμε ότι είμαστε πετυχημένοι και καλύτεροι από τους άλλους. Αυτό είναι η πρώτη διαπίστωση. 

Η δεύτερη διαπίστωση είναι ότι ακριβώς επειδή υπάρχει αυτή η μη προϋπολογισμένη στους λογαριασμούς όλων δημοσιονομική και οικονομική επιβάρυνση από την κλιματική κρίση, πρέπει η μετάβασή μας να είναι όσο πιο οικονομικά αποτελεσματική γίνεται και αυτή είναι η προσπάθεια αυτού του Σχεδίου.

Και το τρίτο είναι ότι πρέπει να λάβουμε υπόψη μας και την αγορά. Κάθε σχέδιο για να είναι αποτελεσματικό πρέπει να είναι ρεαλιστικό. Και για να είναι ρεαλιστικό, πρέπει να λαμβάνει υπόψη του τις αντιδράσεις των ανθρώπων και των συστημάτων που διαχειριζόμαστε στα σχέδιά μας.

Η κλασική αδυναμία, γιατί έπεσε ο κομμουνισμός του σοβιετικού συστήματος, ήταν ότι έφτιαχνε σχέδια που ήταν υπέροχα στο χαρτί, αλλά δεν λάμβαναν υπόψη τους πραγματικούς ανθρώπους και τις πραγματικές λειτουργίες των αγορών.

Όταν φτιάχνεις ένα τόσο φιλόδοξο Σχέδιο, που πρέπει να διατρέξεις όλη την οικονομία για τα επόμενα 30 χρόνια, προφανώς πάρα πολλά θα συμβούν στην πορεία: γεωπολιτικά, φυσικά φαινόμενα, αντιδράσεις των ανθρώπων, τα οποία πρέπει να λαμβάνεις υπόψη σου.

Για παράδειγμα, η ηλεκτροκίνηση πάει πιο αργά από ότι υπολογίζαμε. Η μετάβαση προς την ηλεκτρική ενέργεια για θέρμανση, πάει πιο αργά από ότι την υπολογίζαμε.

Η κλιματική κρίση αλλάζει τις ανάγκες που θα έχουν τα νοικοκυριά και οι επιχειρήσεις, σε σχέση με την κατανάλωση της ενέργειας. Θα χρειαζόμαστε πολύ λιγότερη θέρμανση και πολύ περισσότερη ψύξη. Τί σημαίνει αυτό; Η θέρμανση μπορεί να προέρχεται πολύ πιο εύκολα από τη μόνωση, η ψύξη πιο δύσκολα θα προέλθει από τη μόνωση. Αν έχεις ένα καλοκαίρι που θα κρατάει έξι μήνες θα χρειαστείς περισσότερη ενέργεια για να το διαχειριστείς, από ότι χρειάζεσαι σήμερα.

Αυτές τις αλλαγές δεν μπορούμε, όμως, όλες να τις βάλουμε μέσα σε αυτό το Σχέδιο, γιατί έχουμε υψηλά ποσοστά αβεβαιότητας σε όλα αυτά, αλλά πρέπει ο σχεδιαστής να τις έχει στο μυαλό του.

Και αυτή η προσπάθεια που κάνουμε και θα κάνουμε, πρέπει συνεπώς να έχει την απαραίτητη ευελιξία. Το Σχέδιο πρέπει να είναι ένας καθοδηγητής, αλλά όχι «τυφλός», που να κοιτάει προς τα πίσω, αλλά «ανοιχτομάτης» που να κοιτάει προς τα μπροστά.

Η προσπάθεια την οποία κάνουμε μέσα από την ενεργειακή μετάβαση έχει και μια άλλη οπτική, που είναι βαθιά οικονομική. Με αυτό το Σχέδιο, για πρώτη φορά μετά τη βιομηχανική επανάσταση, η Ελλάδα μπορεί και πρέπει να αποκτήσει εθνική, ενεργειακή ανεξαρτησία.  

Η Ελλάδα, σήμερα και τα τελευταία πάρα πολλά χρόνια, ήταν ενεργειακά εξαρτημένη από εισαγόμενα ορυκτά καύσιμα. Είχαμε για ένα σημαντικό κομμάτι του ηλεκτρισμού μας τον λιγνίτη και το νερό, ποτέ δεν μας κάλυπτε όμως το 100% των αναγκών μας. Σας θυμίζω ότι τα νησιά μας όλα πάντοτε καλύπτονταν από εισαγόμενο πετρέλαιο.

Και όλο το υπόλοιπο, όλες οι υπόλοιπες ενεργειακές ανάγκες, καλύπτονταν στην πραγματικότητα από εισαγόμενα καύσιμα. Είμαστε μία εισαγωγική και εξαρτημένη χώρα ενεργειακά. 

Το Σχέδιο αυτό, οδηγεί στην εθνική, ενεργειακή ανεξαρτησία. Αλλάζει το βαθύτερο οικονομικό υπόβαθρο αυτής της χώρας. Αυτό είναι μία εξαιρετικά σημαντική εξέλιξη και θα γίνεται μπροστά στα μάτια μας τα επόμενα χρόνια και δε θα το πιστεύουμε. 

Θα δημιουργήσει καινούριες οικονομικές και βιομηχανικές ευκαιρίες, θα δημιουργήσει πολύ σημαντική βελτίωση στο εξωτερικό μας ισοζύγιο, που είναι μία διαχρονική αδυναμία της ελληνικής οικονομίας, από τότε που υπάρχει το ελληνικό κράτος. Και αυτή η αλλαγή, είναι η μακροπρόθεσμη βάση, για μία ισχυρή ελληνική οικονομία και για μία ισχυρή Ελλάδα τις επόμενες δεκαετίες. 

Και κάτι ακόμη σε σχέση με το ίδιο το Σχέδιο, το οποίο είναι πολύ σημαντικό, είναι ότι απαιτεί τεράστιες επενδύσεις. Οι επενδύσεις που απαιτούνται είναι πάρα πολύ μεγάλες, υπερβαίνουν αυτές οι επενδύσεις, μαζί και με τις δαπάνες για τη διαχείριση των κλιματικών καταστροφών και τις επενδύσεις για την πρόληψη, κατά πολύ, τις οικονομικές μας δυνατότητες. 

Για να το φέρουμε εις πέρας αυτό το εγχείρημα με επιτυχία, θα πρέπει και οι επενδύσεις μας -ξαναλέω- να είναι όλες υψηλής απόδοσης. Δεν υπάρχει χώρος για να επιδοτήσουμε, όπως φαντασιωνόμαστε, τις τεράστιες δαπάνες αυτής της μετάβασης. 

«Επτά» προϋπολογισμοί του Κράτους δεν χωράνε για να επιδοτήσεις αυτή τη μετάβαση. Το λέω, για να είμαστε ρεαλιστές σε αυτούς που κοιτούν το ΕΣΕΚ και βλέπουν μέσα εύκολες επιδοτήσεις. 

Δεν είναι το «κλειδί» οι επιδοτήσεις. Το «κλειδί» είναι οι αποτελεσματικές επενδύσεις, που απαιτούν φορείς, που να είναι υγιείς για να μπορούν να δανείζονται και να αποπληρώνουν τις επενδύσεις αυτές μέσα από το δανεισμό και προπαντός απαιτούν να μην κάνουμε μεγάλα λάθη. 

Τα μικρά λάθη είναι στη ζωή και είναι αναπόφευκτα. Τα μεγάλα λάθη θα πρέπει να αποφύγουμε. Και έχουμε κάνει μεγάλα λάθη στο παρελθόν, σε σχέση με την ενεργειακή μετάβαση. Πληρώνουμε, σήμερα, πιο πολλά χρήματα από ότι θα έπρεπε για παλαιές επιδοτήσεις. Αυτό είναι σαφές. Φτιάξαμε, κατά καιρούς, θηριώδη εργοστάσια, τα οποία τώρα θα χρειαστεί να κλείσουν, όταν καλά-καλά δεν πρόλαβαν να ανοίξουν, γιατί δεν είναι πια οικονομικά αποτελεσματικά. 

Είναι σημαντικό να καταλάβουμε, ότι εάν δεν κάνουμε τις σωστές επενδύσεις, εάν δεν είμαστε πάρα πολύ προσεκτικοί, εάν οι προβλέψεις μας δεν είναι ρεαλιστικές, εάν ακολουθούμε τις κατά καιρούς μόδες, τότε αυτό το Σχέδιο ή και όποιο άλλο σχέδιο θα αποτύχει. 

Εγώ όμως είμαι αισιόδοξος από τη φύση μου. Έλεγε, πάντα, ένας πολύ σημαντικός Ευρωπαίος πολιτικός, με τον οποίον έχουμε φιλία, ο Γκι Φερχόφστατ, ότι «η αισιοδοξία στην πολιτική είναι ηθικό καθήκον». 

Εγώ, λοιπόν, είμαι αισιόδοξος και κυρίως είμαι αισιόδοξος, γιατί -με τα σωστά και τα λάθη- η πορεία που έχουμε ξεκινήσει με την τεράστια είσοδο των Ανανεώσιμων Πηγών Ενέργειας και τις πολύ φθηνές τιμές που αυτές μας φέρνουν, είναι μία πορεία που μας βάζει σε άλλο οικονομικό επίπεδο. Και αν τη διαχειριστούμε σωστά στα επόμενα χρόνια, μπορούμε αυτό το Σχέδιο να το κάνουμε πραγματικότητα. Και αυτό το μεγάλο όραμα της κλιματικής προσαρμογής, με ταυτόχρονη επίτευξη -για πρώτη φορά- εθνικής, ενεργειακής ανεξαρτησίας, θα γίνει πραγματικότητα. 

Ευχαριστώ πολύ. 

